# Informácia pre Slovenských prijímateľov

Organizácie zo Slovenskej republiky majú podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov verejného sektora“) v prípade potenciálu prekročenia jednorazovo poskytnutých finančných prostriedkov prevyšujúcich sumu 100 000 EUR alebo v úhrne prevyšujúcich sumu 250 000 EUR[[1]](#footnote-1)) v kalendárnom roku, povinnosť registrovať sa v registri partnerov verejného sektora (<https://rpvs.gov.sk/rpvs/>).

Uvedená povinnosť sa nevzťahuje na subjekty verejnej správy (napr. štátne rozpočtové organizácie a štátne príspevkové organizácie, štátne účelové fondy, Slovenský pozemkový fond, verejné vysoké školy, obce a vyššie územné celky a nimi zriadené rozpočtové organizácie a príspevkové organizácie),[[2]](#footnote-2)) osoby, ktoré prevažne pôsobia v neziskovom sektore[[3]](#footnote-3)) a medzinárodné organizácie zriadené na základe medzinárodného práva verejného a ich orgány (napr. EÚ a jej orgány, NATO, OSN a pod.).

Overenie, či sú slovenskí prijímatelia, na ktorých sa vzťahuje povinnosť vyplývajúca zo zákona o registri partnerov verejného sektora, zapísaní v Registri partnerov verejného sektora vykonáva Ministerstvo investícií, regionálneho rozvoja a informatizácie Slovenskej republiky pred podpisom Zmluvy o národnom spolufinancovaní zo štátneho rozpočtu Slovenskej republiky (ZoNS). Každý slovenský prijímateľ má povinnosť k podpisu ZoNS predložiť medzi inými požadovanými dokladmi aj Čestné vyhlásenie partnera projektu o povinnosti registrovať sa v Registri partnerov verejného sektora vyplývajúcej zo zákona o registri partnerov verejného sektora. Vzor čestného prehlásenia je prílohou Pravidiel oprávnenosti výdavkov Interreg Program dunajského regiónu 2021-2027.

Podrobné informácie sú zverejnené na:

<https://www.justice.gov.sk/Stranky/Registre/Dalsie-uzitocne-zoznamy-a-registre/RPVS/Uvod.aspx>

1. ) Uvedenou sumou sa rozumejú výlučne nenávratné finančné prostriedky, t. j. zdroje EÚ, ŠR a pro-rata (ak relevantné); nejedná sa o vlastné zdroje žiadateľa/prijímateľa. [↑](#footnote-ref-1)
2. ) § 3 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Úplný zoznam subjektov verejnej správy je uverejnený na stránkach Štatistického úradu Slovenskej republiky. [↑](#footnote-ref-2)
3. ) Kto je takouto osobou, treba posudzovať vždy s ohľadom na „neziskový charakter“ subjektu, ktorým sa rozumie činnosť v podobe zabezpečovania verejnoprospešných aktivít alebo služieb, prípadne zabezpečovanie potrieb svojich členov, pričom i účel založenia týchto subjektov bol iný ako na „dosahovanie zisku“. Právny poriadok Slovenskej republiky explicitne nevymedzuje, ktoré subjekty možno radiť medzi subjekty pôsobiace prevažne v neziskovom sektore, no najčastejšie sa sem radia najmä neziskové organizácie poskytujúce všeobecne prospešné služby, občianske združenia, nadácie a neinvestičné fondy, rovnako tak cirkevné organizácie, či školy a školské zariadenia. Výnimka vo vzťahu k subjektom pôsobiacim v neziskovom sektore neplatí absolútne. Povinnosť zápisu do RPVS tieto osoby budú mať v prípade ak dodávajú tovary alebo služby podľa zmluvy, rámcovej dohody alebo koncesnej zmluvy podľa zákona o verejnom obstarávaní s cieľom dosiahnuť zisk alebo nadobúdajú majetok, práva k majetku alebo iné majetkové práva, ktorých všeobecná hodnota úhrnne prevyšuje sumu 100 000 EUR – v takomto prípade je aj subjekt neziskového sektora partnerom verejného sektora. [↑](#footnote-ref-3)